Discman

Discman (atau Sony Discman) ialah sebuah jenama bagi kumpulan pemain CD audio mudah alih yang dikeluarkan dan dipasarkan oleh Sony, sekitar tahun 1980-an hingga 1990-an. Nama Discman ini mula digunakan setelah Sony melancarkan pemain CD audio mudah alih pertama dengan nombor model D-50 atau D-5. Pada ketika itu, jenama Walkman telah popular di seluruh dunia, menyebabkan gelaran "Discman" ini diberikan kepada pemain CD audio mudah alih kerana ia menggunakan media CD (Disc).

Produk di bawah jenama Discman banyak dipasarkan sekitar tahun 1990-an, namun begitu ianya tidak mendapat sambutan yang begitu baik berbanding produk di bawah jenama Walkman yang menggunakan media kaset audio di mana ianya boleh didapati dengan harga yang lebih rendah. Walaupun begitu, pasaran produk Discman menjadi salah satu faktor peningkatan dalam penerbitan album menggunakan media cakera padat.

Penukaran nama jenama Discman untuk pemain CD audio mudah alih kepada CD Walkman dilakukan untuk produk berkaitan pemain audio peribadi bagi pasaran Jepun bermula dengan produk yang diperkenalkan sekitar Oktober 1997 hingga Mac 1998.

 Sejarah 

Pada tahun 1980, Sony dan Philips bekerjasama dalam membangunkan media storan baru bagi menggantikan media piring hitam yang memiliki saiz lebih besar dan mudah pecah serta kaset audio. Selepas produk cakera padat memasuki pasaran pada tahun 1983, pemain cakera padat komersil pertama dunia, Sony CDP-101 dilancarkan pada 1 November 1983 untuk pasaran global dengan harga pengenalan sekitar $1000. Lebih kurang 20 album yang tersedia dalam bentuk cakera padat dipasarkan ketika pelancaran model CDP-101 itu.

Jenama Walkman mula diperkenalkan Sony menerusi pengenalan kepada model TPS-L2 pada tahun 1979. Namun begitu, populariti Walkman mula meningkat dengan mendadak selepas pengenalan kepada model kedua iaitu WM-2 (Walkman II) iaitu model Walkman paling terlaris di seluruh dunia. Disebabkan fenomena ini, nama "Walkman" telah digunapakai bagi merujuk kepada pemain kaset mudah alih pada ketika itu. Pada masa yang sama juga, populariti cakera padat audio semakin meningkat, ekoran lambakan pemain cakera padat yang boleh dibeli di kedai-kedai elektronik dan banyak album dikeluarkan dalam bentuk cakera padat. 
Pada bulan November 1984, semasa ulangtahun kedua kelahiran teknologi cakera padat audio, pemain cakera padat audio mudah alih pertama Sony dilancarkan. Sony D-50 atau D-5 (di beberapa pasaran) dilancarkan dengan memiliki fungsi yang sama seperti CDP-101, namun tidak memiliki alat kawalan jauh. Model D-50 ini juga tidak menggunakan nama "Discman", sebaliknya hanya digelar sebagai CD Compact Player (Pemain CD kompak). Sebanyak 20,000 unit model ini mula dipasarkan untuk pasaran Jepun, dan 50,000 unit untuk pasaran antarabangsa. Di Singapura, model ini mula dipasarkan enam bulan selepas pelancaran rasmi, dengan 1,000 unit awal akan berada di pasaran dengan harga pengenalan S$520.

Pada bulan Oktober 1985, Sony melancarkan model kedua pemain audio CD mudah alih dengan nombor model D-50 MkII (atau D-7 untuk pasaran Amerika Syarikat). Ini merupakan model pertama yang menggunakan jenama "Discman" secara rasmi dan dijual dengan harga 49,800 yen untuk pasaran Jepun, S$600 untuk pasaran Singapura atau $300 untuk pasaran Amerika Syarikat. Model ini memiliki saiz kerangka 125.9 mm panjang dan lebar, 27.0 mm tebal dan bersaing dengan produk keluaran Technics SL-XP7, yang dikatakan pemain audio CD mudah alih paling kecil sekali pada ketika itu. Model D-700 yang dilancarkan seiring model D-50 MkII memiliki fungsi radio FM terbina.

Pada bulan April 1988, Sony melancarkan model D-88, berkemungkinan pemain audio CD mudah alih yang paling kecil sekali di dunia berikutan saiz kerangka yang lebih kecil berbanding saiz cakera padat standard. Apabila pengguna memasukkan cakera padat ke dalam peranti ini, terdapat bahagian cakera padat yang terdedah dan pusingan cakera padat ini semasa dimainkan dapat disaksikan. Pada asalnya, model ini dipasarkan untuk memainkan media Mini CD yang berukuran 80mm diameter, namun begitu ianya juga berupaya membaca data yang terdapat dalam cakera padat biasa.

 Model 

Berikut merupakan antara model yang dikeluarkan Sony untuk jenama Discman, bermula dengan pemain audio CD mudah alih pertama, D-50 yang belum menggunakan jenama Discman pada ketika itu.

 Audio 
D-50 / D-5
Sony D-50 ialah model pertama pemain audio CD mudah alih, selepas dua tahun teknologi cakera padat dipasarkan kepada umum. Walaupun model ini dipasarkan sebagai produk mudah alih, namun ia tidak menggunakan bateri. Sebaliknya, terdapat sambungan DC berkuasa 9V yang disambungkan kepada bekalan kuasa rumah AC menggunakan sambungan AC-DC, dengan penggunaan kuasa di bawah 4 watt. Selain itu, ketebalan kerangka model ini dikatakan menyamai empat selongsong cakera padat yang ditindankan, dengan berat model ini lebih kurang 590 gram.

Bagi mempromosikan model ini, Sony telah bekerjasama dengan beberapa syarikat di Amerika Syarikat seperti CBS, RCA, Warner dan PolyGram dalam menghasilkan muzik video bersempena dengan cuti musim bunga di sana. Untuk pasaran Amerika Syarikat, Sony memasarkan model ini dengan nombor model D-5. Sony juga mengeluarkan aksesori tambahan seperti pek bateri yang mengandungi 6 bateri jenis "C" boleh dicas dan juga wayar bateri kereta dengan nombor model Sony DCC-120 yang boleh disambung kepada bateri kereta untuk mendapatkan bekalan kuasa untuk pemain ini.

D-50 MkII / D-7

Selepas model asal D-50/D5 dipasarkan, banyak pengeluar mengeluarkan pemain audio CD mudah alih mereka sendiri, di mana mereka memperkenalkan ciri-ciri yang tidak terdapat pada model D-50. Pada tahun 1986, Sony melancarkan model D-50 MkII, iaitu model yang dinaiktaraf berdasarkan model D-50 terdahulu. Model ini juga merupakan model pertama yang menggunakan jenama "Discman". Di beberapa pasaran seperti di Singapura, model ini dipasarkan dengan nama "Sony Discman 2".

Ciri utama yang terdapat pada model ini ialah terdapat pek bateri terbina yang diletakkan di bahagian bawah peranti. Selain itu, ketebalan kerangka model ini juga lebih nipis berbanding model terdahulu serta lebih ringan. Sony menggunakan komponen penukar analog-digital 16-bit berjenis kristal yang mampu mengeluarkan bunyi yang jelas dan ketumpatan bunyi yang lebih jitu. Model ini juga dikatakan menjadi prototaip untuk pembangunan peranti Discman untuk 4 tahun berikutnya.

Model ini menawarkan tiga fungsi bagaimana cakera padat akan dimainkan dan dipaparkan menerusi paparan LCD. Fungsi pertama yang dipaparkan ialah AMS (Automatic Music Search), fungsi ini akan memainkan lagu yang terdapat dalam cakera padat secara normal iaitu dari awal sehingga lagu terakhir. Fungsi kedua ialah Search, di mana pengguna boleh menggunakan butang " « " atau " » " untuk melompat dari satu lagu atau bahagian lagu ke bahagian lain. Fungsi ketiga ialah RMS Mem (Random Music Search Memory), di mana pengguna boleh menetapkan susunan lagu yang disimpan dalam memori pemain ini.

D-Z555

Discman D-Z555 dianggap sebagai "raja Discman" atau produk Discman yang paling maju pada ketika itu, kerana ciri-ciri dan fungsi tambahan yang ditawarkan. Buat pertama kali, pengguna boleh melakukan tetapan kualiti audio bergrafik, fungsi mempertingkatkan bunyi bes dan pilihan bunyi keliling, menerusi paparan spektrum. Model ini lebih tebal berbanding model-model lain kerana terdapat paparan skrin kedua yang diletakkan pada bukaan peranti dan beberapa butang tambahan.

 Lain-lain 
Data Discman
Sony Data Discman merupakan satu-satunya model yang dipasarkan di bawah jenama Discman yang berfungsi sebagai buku elektronik. Mula dilancarkan pada bulan September 1991 dengan nombor model DD-8, peranti ini digunakan untuk mengakses ensiklopedia dan bahan rujukan digital lain yang disimpan dalam bentuk katrij yang mengandungi cakera padat. Sony juga menyertakan tiga buah cakera padat termasuklah ensiklopedia dan penterjemah bahasa asing untuk pasaran Amerika Syarikat.

Maklumat yang dibaca dari CD-ROM akan dipaparkan menerusi paparan LCD berskala kelabu yang agak kecil. Terdapat juga papan kekunci "QWERTY" serta kekunci Yes dan No yang boleh digunakan untuk berinteraksi dengan maklumat yang dipaparkan seperti membuat carian atau membaca teks. Versi awal model ini dikatakan tidak memiliki keupayaan untuk membaca cakera padat yang mengandungi audio. Sony telah mengeluarkan beberapa model di bawah Data Discman sehingga tahun 2000.

 Di media lain 

Peranti Discman membuat kemunculan dalam filem Ghostbusters: Frozen Empire menerusi babak di mana watak yang bernama Winston Zeddemore (Ernie Hudson) membawa pasukan Ghostbusters terbaru ke Pusat Penyelidikan Paranormal. Di situ, Gary Grooberson (Paul Rudd) terjumpa peranti Discman di kawasan tempat kerja Lars Pinfield (James Acaster) dan mengambil peranti itu. Gary sangat terkejut apabila peranti Discman yang diambil itu cuba menggigitnya. Lars kemudian melakukan demonstrasi menggunakan alatan yang kemudian mengeluarkan hantu yang merasuk Discman itu.

 Rujukan 

Kategori:Produk Sony
Kategori:Reka cipta Jepun
Kategori:Pemain audio mudah alih